section_heading: Djetinjstvo i školovanje
paragraph_text: Bruna Esih svoje je prve korake napravila u Trnju, tj. Krugama. Kada je imala pet godina, obitelj se preselila u tada novoizgrađeno naselje Dugave. U OŠ Josipa Kraša (danas OŠ Dugave) sudjelovala je u raznim dramskim, zborskim i literarnim skupinama, a paralelno s time svirala je i klavir te završila Osnovnu glazbenu školu "Pavao Markovac". Nakon osnovne škole upisuje Prvu gimnaziju u Zagrebu, a s njom u razred išla je Marija Husar-Rimac, poznata hrvatska pjevačica. U gimnaziji je postizala izvrsne rezultate iz hrvatskog jezika i književnosti, psihologije i filozofije, dok je povijest zavoljela tek u četvrtom razredu gimnazije, zahvaljujući profesoru Andriji Lovriću. Nakon neuspjeha pri upisu studija hrvatskog jezika i književnosti na Filozofskom fakultetu u Zagrebu, Bruna je odlučila upisati studij filozofije i kroatologije na Hrvatskim studijima. Bruna Esih svoje je djetinjstvo i mladost uz svoje obaveze provodila pjevajući. Naime, ona je jedna od osnivačica zagrebačke ženske klape Cesarice. Klapa, koju su osnovale četiri djevojke omiških korijena, redom je osvajala sve moguće nagrade. Cesarice su redovito nastupale po Hrvatskoj i Europi. U Omišu su pak redovito osvajale nagrade i žirija i publike. Prve nagrade osvajale su i u Veroni, na natjecanjima međunarodnih pjevačkih skupina. Osim toga, pjevala je i prateće vokale rokerskim bendovima kao što su Pips, Chips & Videoklips, ali i Goranu Bari. Cesarice su sudjelovale i u rock-mjuziklu kazališta Komedija "Crna kraljica". Nakon toga, Esih napušta klapu kako bi se posvetila studiju filozofije i kroatologije.